15.

MUDINA dalībvalstis sadarbībā ar Komisiju saskaņā ar PVO ieteikumiem un ECDC padomiem samērīgi un atbilstoši kopīgi rīkoties šādās jomās: a) veikt vajadzīgus un atbilstošus pasākumus, lai nodrošinātu sabiedrības veselības aizsardzību, ņemot vērā īpašo uzmanību, kas ir jāpievērš visu veidu starptautiskajai ceļošanai. Šiem pasākumiem jo īpaši būtu jānodrošina, ka: — visos ES ieceļošanas punktos ir līdzekļi, ar ko personām, kas ir pakļautas pastiprinātam 2019-nCoV vīrusa pārnēsāšanas riskam, nodrošinātu nepieciešamo informāciju un norādījumus par vēršanos pēc pienācīgas medicīniskās palīdzības un aprūpes; — ir pieejami skaidri plāni un resursi, lai veselības aprūpes ietvaros sniegtu pienācīgu palīdzību gadījumos, kad ir aizdomas par 2019-nCoV pārnēsāšanu, un apstiprinātos pārnēsāšanas gadījumos, kā arī lai veiktu jebkādu nepieciešamu turpmāku rīcību, piemēram, kontaktu izsekošanu; — visā ES ir pieejama informācija starptautiskajiem ceļotājiem, kuri ierodas vai ceļo tranzītā no vīrusa skartajām vietām, un tiek nodrošinātas šādu personu izsekojamības iespējas; — ja apstākļi to attaisno, ceļotājiem, kuri ierodas vai ceļo tranzītā no vīrusa skartajām vietām, var pieprasīt sniegt informāciju par to, vai viņi ir bijuši saskarē ar personām no minētajām vietām; — tiek sniegti norādījumi un informācija veselības aprūpes darbiniekiem un sabiedrībai kopumā; — ir pienācīga aizsardzība slimnīcu personālam, kas ārstē pacientus; un šiem pasākumiem vajadzētu atbilst PVO ieteikumiem, kas sniegti, balstoties uz Starptautiskajiem veselības aizsardzības noteikumiem, HSC paveikto, ECDC padomiem un valstu plāniem un pamatnostādnēm; b) izstrādāt ciešu un pastiprinātu koordināciju starp dalībvalstīm, lai nodrošinātu visu pasākumu efektivitāti, tostarp vajadzības gadījumā tādu pasākumu, kas saistīti ar ceļošanu, vienlaikus nodrošinot brīvu pārvietošanos Eiropas Savienībā, lai nodrošinātu optimālu sabiedrības veselības aizsardzību un lai palielinātu plašākas sabiedrības informētību par COVID-2019; c) pārraudzības un uzraudzības jomā atbilstīgi Starptautiskajiem veselības aizsardzības noteikumiem un Lēmumam Nr. 1082/2013/ES ar pastāvošu Eiropas un starptautisku struktūru starpniecību nepārtraukti dalīties ar informāciju par 2019-nCoV vīrusa izplatību to teritorijā; d) diagnosticēšanas un ārstēšanas jomā atbilstīgi Lēmumam Nr. 1082/2013/ES un saskaņā ar Starptautisko veselības aizsardzības noteikumu 44. pantu arī turpmāk apliecināt solidaritāti un sadarbību, atbalstot citam citu un starptautisko kopienu, identificējot 2019-nCoV vīrusa izcelsmes avotu un visu tā potenciālu pārceļot no cilvēka uz cilvēku, izstrādājot nepieciešamās zāles, sagatavojot kopīgas saslimšanas gadījumu pārvaldības pamatnostādnes, vajadzības gadījumā daloties ar diagnosticēšanas spējām un optimizējot pretvīrusu zāļu lietošanu; e) saziņas jomā, attiecīgi izmantojot HSC un tās saziņas koordinatoru tīklu, sniegt koordinētu, precīzu, savlaicīgu un konsekventu informāciju un norādes plašākai sabiedrībai par COVID-2019, pamatojoties uz pierādījumiem un pieejamajiem datiem, tādējādi apkarojot maldinošu informāciju un atspēkojot dezinformāciju, kas cita starpā var radīt diskrimināciju; f) pētniecības un attīstības jomā cieši sadarboties savā starpā un vajadzības gadījumā sadarboties ar rūpniecības nozari un akadēmiskajām aprindām, lai veicinātu izmēģinājuma vakcīnas izstrādi pret COVID-19 un diagnostikas un pretvīrusu zāļu izstrādi;